  Виталий Пронин "Россиысь улосъёсын удмурт егитъёслэн огазеяськонзы: ужпумъёс но азинскыны луонлыкъёс" семинарынКылем арня вискын Ижысь Эшъяськон юртэ вуылӥзы Удмуртиын но республикамылэн палэназ улӥсь удмурт азьветлӥсьёс. Соос пыриськизы «Россиысь улосъёсын удмурт егитъёслэн огазеяськонзы: ужпумъёс но азинскыны луонлыкъёс» семинаре.Ужрадэз мытыса, «Удмурт Кенешлэн» президентэз Игорь Семёнов вакчияк ивортӥз Фин-угор калыкъёслэн Консультативной комитетсылэн кенешоназ пыриськемез сярысь:- Берло дыре пӧртэм удысъёсын сак чаклало «Удмурт Кенешлэсь» ужзэ. Милемыз но куризы Удмуртиын огъя югдур сярысь ивортыны. Республикаямы улон-вылон сярысь пыр-поч верамы, ми сяна, таӵе ик ивортонъёс сётӥзы на Карелиысь но Ямало-Ненец округысь азьветлӥсьёс.Выль быръем «кенешчиос» матысь 4 ар ӵоже ужзэс радъялозы. Матысь дыре ассоциацилэн выльдэм уставез регистрация пыр ортчыны кулэ. Со понна табере котькуд ёросысь ёзын рос-прос лыдъяно но гожъяно, кӧня адями «Удмурт Кенеше» пыремын.Туала улонын нуналлы быдэ кадь выльдӥськонъёс луо. Трос вераськонъёс али но ӝутско на дышетон удысын выль стандартъёс пыӵамен валче. Та ужпумъя калык азьын вераськыны ӧтизы дышетонъя но наукая министрлэсь нырысетӥ воштӥсьсэ Зоя Сувороваез. Зоя Витальевна удмурт сямен вольыт но лад-лад валэктӥз: выль стандартъёс анай кылэз дышетонлы уг люкето. Удмурт кылэз но литератураез дышетыны луэ базовой предметъёс чотын. Солы кык амал чакламын. Огезъя арняяз 3 час висъяське, мукетызъя - 4 час. Жаляса верано, 6 час дышетон пумысен табере кылпум но поттыны уг ни луы. Озьы ке но сюлмаськытэ мукетыз: предметэз основной чотын бырйыны кулэ школа - сое дышетон учрежденилэн уставаз пусъёно. Нош удмурт кылэз курыны кулэ анай-атайёс.- Кылем арын гинэ Удмуртиысь 10 удмурт школамес ыштӥмы, - вера Зоя Суворова. - Кылсярысь, 2-аз уг окмо нылпиос, 3-яз удмурт кылъя предметэз кулэ ӧз каре анай-атайёс. Уг шумпотты Удмуртилэн палэназ удмурт кылэз дышетонъя югдур но. 10 ар талэсь азьло Татарстанын, Башкортостанын, Марий Элын, Киров но Пермь улосъёсын 105 удмурт школа вал. Туннэлы кылемын 74-ез.Семинарын пукисьёслэн удмурт кылэз дышетон пумысен мылкыдзы уката ӟырдаз мукетъёсыз удмурт чиновникъёс докладъёссэс ӟуч кылын лыдӟыны ӧдъямзы бере. Нациосын ужан политикая министерстволэн удысъёсыз но азинсконъёсыз сярысь мадиз Павел Орлов. Культурая, печатья но иворъёсъя министерстволэн ужамез сярысь вераз Зинаида Никитина. Быдэстэм ужъёс шумпотто, куректытэ мукетыз - удмурт кивалтӥсьёслэн анай кылын вераськымтэзы. Игорь Семёнов ӵектӥз мукет ужрадын вераськись вӧзы сургучен юнматэм ящик пуктыны - котькуд ӟуч кыл верам понна, пе, 10 манетсэ отчы куштоно луоз. Нырысь ачим кисы трос дас манетлыкъёсын лыкто, дыр, пальпотӥз Игорь Николаевич.Семинарлэн кыкетӥ люкетаз кенешчиос, удысъёслы люкиськыса, ужазы ни. Дышетонлы но кыллы сӥзем группалэсь ужзэ нуизы удмурт филологияя факультетлэн деканэз Наталья Кондратьева но деканлэн воштӥсез Евгения Сундукова. Культура удыслэн азинсконэз пумысен кенешизы Удмуртиысь калык артистка Надежда Уткина но «Айкай» театрлэн директорез Пётр Данилов кивалтэм улсын. Егитъёсын ужан радлыкез сэрттӥзы-пертчизы «Шунды» дэменлыклэн тӧроез Ольга Тронина но «шундыослэн» Эгра ёросысь азьветлӥсьсы Лариса Ускова.- Докладъёс чузъяськыку, малпай: ма таӵе веранъёсты кӧня кылзӥмы ни. Со понна семинарлэн кыкетӥ люкетэз туж пайдаё потӥз. Адямиос татын быгатӥзы малпанъёссэс шара вераны, споръяськон пыр сомында ӟечсэ усьтӥськод. Собере, егит модераторъёсты кылзыса, йыре малпан шукке: нош шонер-а ми ӵуказе нуналмы сярысь малпаськиськом? Пинал калыклэн учконэз воксё мукет ук, - вераз Кияса ёросысь «кенешчиослэн» азьветлӥсьсы Тамара Васильева.Ужрадлы йылпумъян лэсьтыса, семинаре люкаськемъёс Игорь Семёновлы вазиськизы Удмуртиысь кун кылъёсъя законэ воштонъёс дасян пумысен. Удмурт кылэз, пе, одно ик дышетыны косоно. Зэм, нырысь рос-прос юалляськон-кенешон ортчытоно, оло, со ужез, кӧня ке люкетлы висъяса, мытоно. «Удмурт Кенешлэн» президентэзлы та малпан сюлмызъя луиз. Матысь дыре Кун Кенешысь депутатъёслы вазиськон дасямын луоз.Елена СкворцоваТуспуктӥз Владимир Беломорских Теги: семинар Удмурткенеш ужрад Шунды Эшъяськонюрт  